VIDEO Manifestație inedită la Parlament: ”Părinții spun STOP penalilor! Protest pe trecerea de pietoni”

Un protest inedit a avut loc miercuri în fața Palatului Parlamentului față de modificarea Codurilor penale de către majoritatea PSD – ALDE şi a „penalilor în funcţii publice”. Zeci de părinți,în majoritate mămici cu copii mici în brațe și în cărucioare, s-au adunat în Parcul Izvor, și au traversat în mod repetat pe trecerea de pietoni de la intrarea în curtea Parlamentului

(Foto: INQUAM PHOTOS / Octav Ganea)

„Am venit cu cel mic pentru a atrage atenţia celorlalţi. Mulţi zic că blocăm şoferii, dar nu e vorba de blocat şoferii, ci pur şi simplu de a atrage atenţia asupra faptului că noi nu suntem de acord cu ceea ce se întâmplă şi că nu ne putem supune unor penali, nu ne dorim penali în funcţiile publice şi dorim să inspirăm copiilor noştri nişte valori. Să fie la conducere oameni corecţi, profesionişti, cu experienţă în ceea ce fac, nu puşi pe pile”, a declarat, pentru AGERPRES, unul dintre iniţiatori, Andreea Dumitrescu, care a menţionat că protestul va dura în jur de o oră.

Printre protestatari s-a aflat şi un tată cu bebeluşul său. „Am venit cu copilul. Soţia nu a putut să vină, este la examenul de titularizare. Am zis să vin eu să-mi exprim dezacordul faţă de tot ceea ce se întâmplă în Parlament, în special cu privire la Legile Justiţiei, pe care le consider nocive unei democraţii, nocive unei dezvoltări normale a ţării noastre, nocive în special pentru copiii noştri”, a spus el.

Apelul făcut de comunitatea ”Bucuria de a dărui” pentru ieșirea la protest:

”#farapenaliinfunctiipublice!

Pentru cine luptam? In primul rand pentru copiii nostri!

Nu ne dorim sa creasca intr-o tara in care infractorii au mai multe drepturi decat cetatenii onesti! Nu ne dorim sa creasca intr-o tara in care oamenii sa moara ucisi de coruptie! Nu ne dorim sa paraseasca tara!

Parinti, iesiti in strada! Haideti sa blocam zona Parlamentului timp de 2 ore pentru a atrage atentia bucurestenilor si Parlamentarilor ca nu suntem de acord cu ceea ce se intampla!

Cu cat vom fi mai multi, cu atat va fi o actiune de succes! Daca suntem minim 30-40 la fiecare trecere de pietoni din jurul Palatului Parlamentului, scopul nostru va fi atins!

INTALNIREA VA AVEA LOC LA INTRAREA IN PARCUL IZVOR DINSPRE PALATUL PARLAMENTULUI”.